የአቶ መላኩ ፈንታ የየት ይዳኙ ጉዳይ ወደ ህገ መንግስት ጉዳዮች አጣሪ ጉባኤ ተመራ
 የፌደራሉ ከፍተኛ ፍርድ ቤት 15ኛ ወንጀል ችሎት አቶ መላኩ ፈንታ ክሳቸው በየትኛው ፍርድቤት ይታይ የሚለውን ጉዳይ ፥ ለፌደሬሽን ምክርቤትና ለህገመንግስት ጉዳዮች አጣሪ ጉባኤ ፅህፈት ቤት መራ። ከትናንት በስቲያ በነበረው የችሎት ውሎ ተከሳሹ በሚንስትር ማዕረግ የተሾሙ ብሎም የሚንስትሮች ምክር ቤት አባል መሆናቸውን በመግለፅ፥ በፍርድቤቶች መቋቋሚያ አዋጅ 25/88 መሰረት እኔ በሚኒስትር ማእረግ የተሾምኩ ስለሆነ ፥ ጉዳዩ በፌደራሉ ከፍተኛ ፍርድ ቤት ሳይሆን በጠቅላይ ፍርድ ቤት ነው ሊታይ የሚገባው በማለት ተከራክረዋል።የኮሚሽኑ አቃቤ ህግም በሚንስትር ማዕረግ መባላቸው ጥቅማ ጥቅማጥቅሞችን በሚንስትር ደረጃ እንዲከበርላቸው  ተብሎ ነው የሚለውን መከራከሪያና ሌሎችንም በመዘርዘር ተቃውሞ አቅርቦ፥ ጉዳያቸው በጠቅላይ ፍርድ ቤት ሳይሆን በፌደራሉ ከፍተኛ ፍርድ ቤት ሊታይ ይገባዋል ማለቱን መዘገባችን ይታወሳል።ችሎቱ በዛሬው እለት ግራ ቀኙን መርምሮ በሰጠው ትእዛዝ ጉዳዩ በፌደሬሽን ምክር ቤት  ውሳኔ ሊያገኝ የሚገባው ነው ብሏል።በዚህም መሰረት በህገ መንግስት ጉዳዮች አጣሪ ጉባኤ ቀርቦ እንዲመረመር ብሎም ትርጉም እንዲሰጠው በማለት ዛሬውኑ በመሸኛ ደብዳቤ ለምክር ቤቱ እንዲላክ ትእዛዝ ሰጥቷል።ለፌዴሬሽን ምክር ቤት ፅህፈት ቤትና የህገመንግስት ጉዳዮች አጣሪ ጉባኤ ፅህፈት ቤት የሚልከውን ውሳኔ ለመጠባበቅ ለታህሳስ 3 ቀን 2006 ዓ.ም ተለዋጭ ቀጠሮ ሰጥቷል።